קרב מוצב כיסופים

קרב מוצב כיסופים התקיים בין לוחמי גדוד 51 של חטיבת גולני לבין מחבלים המשתייכים לזרוע הצבאית של חמאס, שפשטו על מוצב כיסופים במסגרת מתקפת הפתע על ישראל. בקרב נהרגו 8 לוחמים מהגדוד, מלבד האזרחים שנרצחו בטבח בקיבוץ כיסופים הסמוך. בתום כ-50 שעות הצליחו לוחמי הגדוד והתגבורת שהצטרפה אליהם בהמשך מיחידת אגוז, לבלום את המחבלים ולטהר את השטח באופן מלא.

רקע

מהלך הקרב 
ב-7 באוקטובר 2023, סביב השעה 6:50, פשטו כ-50 מחבלים מהזרוע הצבאית של חמאס על מוצב כיסופים, בו שהו חיילי גדוד 51 של חטיבת גולני ובני משפחות של חלק מהם, שהגיעו לשם לרגל שמחת תורה.

עם תחילת המתקפה נכנסו התצפיתניות לחמ"ל, נעלו את הדלת החשמלית והחלו להפעיל את המקלע של מערכת רואה-יורה עד שאזלה התחמושת. זמן קצר לאחר מכן נפגעו המצלמות הקשורות לחמ"ל. נעשה ניסיון לחבר את החמ"ל למצלמות של מפקדת האוגדה, אך גם הן נפגעו, דבר שהותיר את התצפיתניות בחמ"ל "עיוורות" למצב בחוץ.

בשלב הראשון בין 20 ל-30 מחבלים הגיע לשער המוצב, שם 2 חיילים ששמרו על השער פתחו עליהם באש והרגו את חלקם, אולם בשל יתרונם המספרי הגבוה והשימוש ברקטות נגד טנקים הם הצליחו להרוג את שני החיילים ולחדור למוצב. אמנם, העיכוב של המחבלים בהיתקלות עם שומרי שער המוצב אפשר ללוחמים בפנים להתארגן לקרב נגדם.

המחבלים נטרלו גם את מערכת החשמל של המוצב, מה שגרם לפתיחה אוטומטית של דלת החמ"ל והביא לניסיון של המחבלים לפרוץ אליו. מספר חיילי גולני נעמדו בכניסה וירו בכל מחבל שניסה להיכנס, כשבמקביל הגנו על החמ"ל מניסיונות פריצה מהגג.

המחבלים הצליחו לפגוע בחיילים שהיו בחדר האוכל של המוצב, הרגו שניים ופצעו 13 נוספים. כמה לוחמים ירו לעברם עם מאג ובלמו את כניסתם לחדר האוכל וטביחת השוהים בו.

מ"פ המפקדה והרס"פ שלו הצליחו להרוג שלושה מחבלים תוך שהם מחזירים רימונים שהושלכו לעברם, עד שהמ"פ נהרג. מ"כ שהיה עם הצוות שלו בתוך נמ"ר שספג ירי רקטות נגד טנקים, יצא מן הנמ"ר והצליח לחסל שבעה מחבלים.

מפקד פלוגת טנקים מגדוד 77, שחשש מחטיפת חיילים לאחר שאחד הטנקים ספג טיל קורנט, נכנס 500 מטרים לתוך שטח רצועת עזה, דרס מחבלים וירה לעברם פגזים ואש מקלעים. הוא זיהה שני טנדרים של מחבלים במרחק 3 ק"מ וירה לעברם. בעקבות זאת נורה לעברו מטח של טילי נ"ט, הטנק נפגע ויכולת הצידוד של הצריח הושבתה. המ"פ חזר לאחור והצליח לדרוס חמישה מחבלים ליד קיבוץ מגן. בכביש 232 הטנק שלו הושבת, והוא עלה על רכב של לוחמי ימ"מ יחד עם חייל שלו כדי לשוב למוצב כיסופים ושם לעלות על טנק אחר, להמשך הלחימה.

בהמשך נפתחה זירה נוספת של קרבות כאשר חלק מהמחבלים הצליחו לחדור לתוך קיבוץ כיסופים ולערוך שם טבח.

במשך שעתיים וחצי הדף הכוח, בהובלת מפקד פלוגה ב' בגדוד, התקפות חוזרות ונשנות, עד שהגיע כוח תגבור של סיירת אגוז שסייעו לטהר את המוצב. על גופות המחבלים נמצאו מפות עם סימון מדויק של מבנה המוצב (כולל מגורי בנות).

רק כעבור 50 שעות הושגה שליטה מלאה וטיהור מלא של האזור ממחבלים.

ראו גם 
 חטיבת גולני במלחמת חרבות ברזל

הערות שוליים 

מתקפת הפתע על ישראל (2023)
חמאס: פיגועים
כיסופים
מלחמת חרבות ברזל: קרבות
חטיבת גולני: קרבות ומבצעים
יחידת אגוז
חטיבה 7